Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 605/12/7707	Prešov, 17.12.2013
EEČ : 2-58-24-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 2.10.2012, spisová značka 3 Pv 605/12/7707, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 2.10.2012, spisová značka 3 Pv 605/12/7707, bola určená obvinenej skúšobná doba v trvaní 12 mesiacov.
Odôvodnenie:
Uznesením podľa § 216 ods. 1 Tr. por., sp. zn. 3Pv 605/12 zo dňa 02.10.2012, prokurátor OP XXXXX po splnení zákonných podmienok podmienečne zastavil trestné stíhanie obv. XXXXX stíhanej pre prečin krádež podľa § 212 ods. 2 písm. f) Trestného zákona, ktorý spáchala na tom skutkovom základe, že dňa 25.07.2012 v čase okolo 06.55 hod. v predajni XXXXX, spotrebné družstvo, ul. M. Nešpora č. 42, ukradla víno Pezinské Zámocké o objeme 1 l, ktoré najprv vybrala z regálu a dala ho do nákupného košíka, pričom v zadnej časti predajne víno z nákupného košíka vybrala a vložila ho do kabelky, ktorú mala pri sebe a následne bez zaplatenia prešla za pokladničnú zónu, čím takto pre XXXXX, spotrebné družstvo, ul. M. Nešpora č. 42, spôsobila škodu krádežou v sume 1,59,-Eur, pričom bola za obdobný čin v predchádzajúcich dvanástich mesiacoch postihnutá a to dňa 15.07.2012 rozhodnutím v blokovom konaní, číslo pokutového bloku AB 391 352, ktoré nadobudlo právoplatnosť dňa 15.07.2012 a ktorým jej bola uložená pokuta nezaplatená na mieste v sume 30,-Eur.

	Podľa § 216 ods. 2 Tr. por. bola obvinenej XXXXX uvedeným uznesením určená skúšobná doba v trvaní 12 mesiacov, ktorá začala plynúť nadobudnutím jeho právoplatnosti.

	Uznesenie prokurátora OP XXXXX podľa § 216 ods. 1 Tr. por. nadobudlo právoplatnosť dňa 09.10.2012.

	Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj v priebehu skúšobnej doby, že sa v trestnom stíhaní obvineného pokračuje.

	Vzhľadom k tomu, že skúšobná doba určená obvinenej pri podmienečnom zastavení jej trestného stíhania uplynula, bol v rámci probačného konania vykonaného Okresným súdom XXXXX sp. zn. 2Pr/237/2013 zisťovaný spôsob života obvinenej. Bol zadovážený odpis z jej registra trestov, správa  o  povesti z miesta trvalého bydliska, správa z Okresného úradu XXXXX, Odboru všeobecnej vnútornej správy k tomu, či nebola v priestupkovom konaní v skúšobnej dobe týmto úradom riešená, výpis z Ústrednej evidencie priestupkov Ministerstva vnútra Slovenskej republiky a správa od Obvodného oddelenia PZ XXXXX - Sever. 

	Obvinená nemá, okrem záznamu o konštatovanom podmienečnom zastavení jej trestného stíhania, žiadny iný záznam v registri trestov. Z miesta bydliska sa jej nič nevytýka. Zo správy Obvodného úradu XXXXX a podľa informácií získaných z databázy priestupkov Mestskej polície v Prešove uvedených v správe o povesti z mesta XXXXX vyplýva, že menovaná v evidencii priestupkov má tri záznamy, konkrétne zo dňa 14.11.2012, kedy sa dopustila priestupku proti VZN mesta XXXXX č. 148/2005 o státí, parkovaní a odťahovaní motorových vozidiel na území mesta XXXXX, kde za uvedený skutok jej bola Mestskou políciou v Prešove udelená sankcia - pokuta vo výške 10,-Eur. Dňa 28.02.2013 a 06.03.2013 sa dopustila priestupkov proti bezpečnosti a plynulosti cestnej premávky, kde tieto dva priestupky boli dňa 28.05.2013 riešené v spoločnom konaní a kde jej bola Mestskou políciou v Prešove uložená sankcia - pokuta vo výške 20,-Eur. Zo správy OO PZ XXXXX - Sever taktiež vyplýva, že menovaná  nebola riešená OO PZ v skúšobnej dobe podmienečného zastavenia trestného stíhania za iný priestupok.

	Obvinená sa síce v skúšobnej dobe podmienečného zastavenia trestného stíhania dopustila troch priestupkov, avšak jedná sa o druhovo odlišné protiprávne konania ako v prípade, pre ktorý bolo trestné stíhanie podmienečne zastavené a taktiež závažnosť spáchaných priestupkov je nepatrná.

	Na základe vyššie konštatovaných dokladov je teda zrejme, že obvinená počas skúšobnej doby viedla riadny život.

	Vzhľadom k tomu, že boli splnené všetky zákonné podmienky na to, aby sa obvinená v zmysle § 217 ods. 1 Tr. por. osvedčila, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor